b'\n_START_ARTICLE_\nCrkva sv. Marije Snje\xc5\xbene u Belcu\n_START_PARAGRAPH_\n\xc5\xbdupna crkva sv. Marije Snje\xc5\xbene u Belcu jedan je od najljep\xc5\xa1ih primjera barokne umjetnosti u sjevernoj Hrvatskoj. Selo Belec nalazi se u sklopu grada Zlatara, u Krapinsko-zagorskoj \xc5\xbeupaniji.\n_START_SECTION_\nPovijest\n_START_PARAGRAPH_\nDana\xc5\xa1nja \xc5\xbeupna crkva Sv. Marije Snje\xc5\xbene spominje se prvi put 1676. godine kao kapela u Kostanjevcu._NEWLINE_Ovu zavjetnu kapelu posve\xc4\x87enu Sv. Mariji, dala je izgraditi Elizabeta pl. Keglevi\xc4\x87-Erdody 1674. godine. Prvotno je gra\xc4\x91evina imala nepravilno sveti\xc5\xa1te, i po svemu sude\xc4\x87i bila je izgra\xc4\x91ena u goti\xc4\x8dkom stilu. Kroz cijelo jedno stolje\xc4\x87e je dogra\xc4\x91ivana i pro\xc5\xa1irivana, da bi svoj dana\xc5\xa1nji izgled dobila u baroku 1739. godine, kada su joj prigra\xc4\x91ene kapela i sakristija. Uz zapadno pro\xc4\x8delje podignut je zvonik, a uokolo crkve cinktura, zid s kulama i trijemom. Zidarski radovi bili su gotovi 1740. godine. Idejni poticatelj pregradnje ove crkve bio je plemi\xc4\x87 Adam Naj\xc5\xa1i\xc4\x87 sa suprugom Cecilijom Kristinom ro\xc4\x91. Mata\xc4\x8di\xc4\x87 _NEWLINE_Od osobitog je zna\xc4\x8daja unutra\xc5\xa1njost crkve gdje zidne slike i pozla\xc4\x87eni drveni inventar tvore bogati barokni ambijent. Pet oltara: glavni (Sv. Marije Snje\xc5\xbene) i \xc4\x8detiri sporedna (Sv. Barbare, Sv. Josipa, Sv. Stjepana prvomu\xc4\x8denika i Sv. Krunice ) izradili su od 1739. do 1743. nekolicina majstora. Me\xc4\x91u njima se isti\xc4\x8de \xc5\xa1tajerski kipar Josef Schokotnig iz Graza koji je u Belcu izveo dva bo\xc4\x8dna oltara i propovjedaonicu._NEWLINE_Unutra\xc5\xa1njost crkve oslikana je od 1740. do 1742. godine. Glavni majstor bio je Ivan Ranger uz tri pomo\xc4\x87nika, tako\xc4\x91er pavlinska redovnika. Figuralni sadr\xc5\xbeaj bele\xc4\x8dkih fresaka raspore\xc4\x91en je uglavnom po svodovima crkvenoga broda, kapela i apside._NEWLINE_Zidne slike, kojima je pokriven svaki komad zida, dinami\xc4\x8dni kipovi i tipi\xc4\x8dna barokna drvorezbarske dekoracija, uz promi\xc5\xa1ljeno djelovanje svjetlosti daju vrhunsku baroknu scenografiju._NEWLINE_Dokumentarni film o baroknoj crkvi u Belcu - Barok u Hrvatskoj, snimio je Oktavijan Mileti\xc4\x87 1942. godine. Film je iste godine nagra\xc4\x91en na Bienalu u Veneciji._NEWLINE_\xc5\xbdupna crkva Sv. Marije Snje\xc5\xbene posljednji put je obnovljena 1994.-2005. godine.'